তথ্যবিবরণী নম্বর : ২১৫৪

**শেখ হাসিনার উন্নয়ন কিচ্ছা-কাহিনিকেও হার মানিয়েছে**

**--- তথ্য ও সম্প্রচার মন্ত্রী**

চট্টগ্রাম, ১১ পৌষ (২৬ ডিসেম্বর) :

তথ্য ও সম্প্রচার মন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আজকে দেশ পরিবর্তন হয়ে গেছে। আমরা গতবার স্লোগান দিয়েছিলাম ‘আমার গ্রাম আমার শহর’। অর্থাৎ গ্রামগুলোকে শহরের মতো বানাবো। এখন গ্রামগুলো শহরের মতো হয়ে গেছে। শেখ হাসিনার উন্নয়ন কিচ্ছা কাহিনিকেও হার মানিয়েছে।’

তিনি বলেন, ঈদ, পূজা-পার্বণে কেজি ১৫ টাকায় চাল, ২০০ টাকায় ৩০ কেজি চাল, বিনামূল্যে চাল, ফেয়ার প্রাইজ কার্ড, টিসিবি’র কার্ড, বয়স্ক ভাতা, বিধবা ভাতা, স্বামী পরিত্যক্ত ভাতা, পঙ্গু ভাতা, মুক্তিযোদ্ধা ভাতা, মাতৃত্বকালীন ভাতাসহ ১৮ রকমের ভাতা দিচ্ছে সরকার। আবার নারীদের কাছে মোবাইলে সরকারের টাকা পৌঁছে যায়। এসব আমরা আগে ছোট থাকতে কিচ্ছা-কাহিনিতে শুনতাম।

আজ চট্টগ্রামের রাঙ্গুনিয়া উপজেলার রোয়াজারহাটস্থ রাঙ্গুনিয়া ক্লাব মাঠে চট্টগ্রাম-৭ আসনে আওয়ামী লীগ মনোনীত প্রার্থী তথ্যমন্ত্রী হাছান মাহ্‌মুদ তাঁর নির্বাচনি জনসভায় প্রধান অতিথির বক্তব্যে এসব কথা বলেন।

রাঙ্গুনিয়া পৌরসভা, মরিয়মনগর, চন্দ্রঘোনা কদমতলী ও স্বনির্ভর রাঙ্গুনিয়া ইউনিয়ন আওয়ামী লীগ এই জনসভার আয়োজন করে। রাঙ্গুনিয়া পৌরসভা মেয়র মোঃ শাহজাহান সিকদারের সভাপতিত্বে পৌর আওয়ামী লীগ সভাপতি আরিফুল ইসলাম চৌধুরী ও সাধারণ সম্পাদক মোঃ সেলিম সভা সঞ্চালনা করেন।

মন্ত্রী বলেন, আগে কার্পেটিং রাস্তা ছিল শহরে। এখন গ্রামের সব রাস্তা-ঘাট পাকা হয়ে গেছে। কোনো জাদুর কারণে এই পরিবর্তন হয়নি, এগুলো সম্ভব হয়েছে জননেত্রী শেখ হাসিনার জাদুকরী নেতৃত্বের কারণে। নিজ নির্বাচনি এলাকার উন্নয়ন চিত্র তুলে ধরে হাছান মাহ্মুদ বলেন, ১৫ বছর আগে কাপ্তাই সড়ক ছাড়া রাঙ্গুনিয়ায় আর কোনো কার্পেটিং রাস্তা ছিল না, এখন রাঙ্গুনিয়ার অভ্যন্তরে কার্পেটিং ছাড়া কোনো রাস্তাটা আছে সেটি গুনে দেখতে হবে। যেখানে পানি ওঠে সেখানে করা হয়েছে আরসিসি ঢালাই রাস্তা। সব রাস্তার পাশে এখন সুন্দর পাকা ঘরবাড়ি। গ্রামে গ্রামে টেলিভিশন, ডিস এন্টেনা, ওয়াইফাই লাইন, অধিকাংশ বাড়িতে এখন এয়ারকন্ডিশন চালানো হচ্ছে।

ড. হাছান বলেন, 'আপনারা আমাকে তিনবার এমপি নির্বাচিত করেছেন। এই ১৫ বছরে আমি কি করেছি সেই কৈফিয়ত আপনারা না চাইলেও আমার দায়িত্ব কৈফিয়ত দেওয়া। আমি প্রথমেই সিদ্ধান্ত নিয়েছিলাম আমি শুধু দলের এমপি হবো না, রাঙ্গুনিয়ার যে কোনো মানুষ আমার কাছে গেলে সে কোন দলের, কোন মতের বা পথের সেটি দেখিনি। আমার কাছে আসলে যে দল বা মতেরই হোক না কেন, তার উপকার করার চেষ্টা করেছি। আমার ধর্ম হচ্ছে, কারো অপকার না করা, উপকার করা।'

এর আগে পোমরা ইউনিয়নে গণসংযোগকালে পথসভায় ড. হাছান ভোটারদের উদ্দেশ্যে বলেন, ‘রাষ্ট্র আপনাকে ভোটের অধিকার দিয়েছে, তাই ভোট দেওয়া প্রত্যেক নাগরিকের অধিকার। ভোট কেন্দ্রে গিয়ে সেই অধিকার প্রয়োগ করতে হবে। ৭ তারিখ আপনার এই অধিকার প্রয়োগ করতে ভোট কেন্দ্রে সকাল সকাল যাবেন। যাকে খুশি তাকে ভোট দেবেন। আমরা নৌকা মার্কায় ভোট চাই। সুষ্ঠু সুন্দর ও উৎসবমুখর পরিবেশে ভোট অনুষ্ঠিত হবে। সবাই লাইন ধরে যেভাবে ভোট দেয়, ঠিক সেভাবেই ভোট অনুষ্ঠিত হবে। সেই ভোটে নৌকার ধস নামানো বিজয় হবে ইনশাআল্লাহ।’

সভাগুলোতে অন্যান্যের মধ্যে বক্তব্য দেন আওয়ামী লীগ নেতা স্বজন কুমার তালুকদার, গিয়াস উদ্দিন খান স্বপন, শামসুদ্দোহা সিকদার আরজু, বদিউল খায়ের লিটন চৌধুরী, মুজিবুল হক হিরু, মোঃ নূর উল্লাহ, আইয়ুব রানা, নাছির উদ্দীন রিয়াজ, শৈবাল চক্রবর্তী, মোঃ হারুন সওদাগর, মোহাম্মদ কামাল উদ্দিন, ভাস্কর সাহা, মোরশেদ তালুকদার, সিরাজুল ইসলাম, দেলোয়ার হোসেন প্রমুখ। জেলা ও উপজেলার দলীয় নেতৃবৃন্দ সভায় যোগ দেন।

#

আকরাম/শফি/সঞ্জীব/রফিকুল/জয়নুল/২০২৩/২২০০ঘণ্টা

তথ্যবিবরণী নম্বর : ২১৫৩

**প্রধানমন্ত্রী শেখ হাসিনার নেতৃত্বে স্মার্ট বাংলাদেশ কর্মসূচিকে এগিয়ে নিতে হবে**

**--- আবুল হাসানাত আবদুল্লাহ্**

বরিশাল, ১১ পৌষ (২৬ ডিসেম্বর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, বাংলাদেশ আজ উন্নয়নের গ্লোবাল রোল মডেল হিসেবে চিহ্নিত হয়েছে।

বর্তমান প্রধানমন্ত্রী শেখ হাসিনার নেতৃত্বে স্মার্ট বাংলাদেশ কর্মসূচিকে এগিয়ে নিতে স্বাধীনতার প্রতীক নৌকা মার্কায় ভোটদানের জন্য এলাকাবাসীর প্রতি উদাত্ত আহ্বান জানিয়েছেন।

আবুল হাসানাত আবদুল্লাহ্ আজ জেলার আগৈলঝাড়া ও গৌরনদী উপজেলার বিভিন্ন এলাকায় গণসংযোগকালে এসব কথা বলেন। এ সময় অন্যান্যের মধ্যে জেলা ও উপজেলা আওয়ামী লীগের নেতৃবৃন্দ উপস্থিত ছিলেন।

জনাব আবদুল্লাহ্ বলেন, তথাকথিত অসহযোগ আন্দোলনের নামে মুক্তিযুদ্ধের পরাজিত শত্রুরা আসন্ন জাতীয় সংসদ নির্বাচন বাধাগ্রসÍ করতে দেশে বিদেশে অপপ্রচার চালাচ্ছে। তিনি এসব ষড়যন্ত্রকারীদের বিরুদ্ধে প্রতিরোধ গড়ে তুলতে স্থানীয় জনগণের প্রতি আহ্বান জানান। তিনি বলেন, প্রধানমন্ত্রী শেখ হাসিনার বলিষ্ঠ নেতৃত্বের বিরুদ্ধে একটি চিহ্নিত গোষ্ঠী প্রতিনিয়ত ষড়যন্ত্র করছে। এদের মোকাবিলা করতে দল মত নির্বিশেষে সকলকে ঐক্যবদ্ধ থাকতে হবে। তিনি বলেন, স্বাধীনতার পরাজিত শক্তি দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারার বিরুদ্ধে অবস্থান নিয়েছে। নৌকা মার্কাকে জয়ী করে জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলা বিনির্মাণ করতে হবে।

জনাব আবদুল্লাহ্ বলেন, প্রধানমন্ত্রী শেখ হাসিনার সরকার কর্তৃক ডিজিটাল আধুনিক বাংলাদেশ গড়ার কর্মসূচি সফলভাবে এগিয়ে চলছে। আগৈলঝাড়া ও গৌরনদী উপজেলায় শিক্ষা, স্বাস্থ্য, যোগাযোগ ও অবকাঠামো খাতে রেকর্ড পরিমাণ উন্নয়ন কাজ সফলভাবে সমাপ্ত হয়েছে। এসব কর্মসূচির সুফল জনগণের মাঝে পৌঁছে দিতে হলে মুক্তিযুদ্ধ ও স্বাধীনতা সংগ্রামের প্রতীক নৌকা মার্কাকে সমর্থনদানের বিকল্প নেই। তিনি আগৈলঝাড়া ও গৌরনদী উপজেলার সাধারণ মানুষের সার্বিক কল্যাণে জীবনের শেষ দিন পর্যন্ত কাজ করার আশাবাদ ব্যক্ত করেন।

#

আহসান/শফি/সঞ্জীব/রফিকুল/জয়নুল/২০২৩/২১৩০ঘণ্টা

তথ্যবিবরণী নম্বর : ২১৫২

**আসন্ন নির্বাচন অবাধ, সুষ্ঠু, নিরপেক্ষ ও গ্রহণযোগ্য করতে হবে**

**--- প্রধান নির্বাচন কমিশনার**

চট্টগ্রাম, ১১পৌষ (২৬ ডিসেম্বর) :

প্রধান নির্বাচন কমিশনার কাজী হাবিবুল আউয়াল বলেছেন, অফিসার ইনচার্জ, উপজেলা নির্বাহী অফিসার, ডেপুটি কমিশনার, পুলিশ সুপারদের বক্তব্যের মাধ্যমে জানতে পেরেছি নির্বাচনি পরিবেশ এখনো সুষ্ঠু আছে। এই পরিবেশ নির্বাচনের দিন পর্যন্ত ধরে রাখতে হবে এবং ভোট কেন্দ্রে যেন কোনো বহিরাগত ব্যক্তি প্রবেশ করতে না পারে সেটি শতভাগ নিশ্চিত করতে হবে। আসন্ন দ্বাদশ জাতীয় সংসদ নির্বাচনটি যে কোনো মূল্যে অবাধ, সুষ্ঠু, নিরপেক্ষ ও গ্রহণযোগ্য করতে হবে।

প্রধান নির্বাচন কমিশনার আজ দ্বাদশ জাতীয় সংসদ নির্বাচন ২০২৪ উপলক্ষ্যে এলজিইডি এবং পিটিআই মিলনায়তনে যথাক্রমে চট্টগ্রাম জেলার সংসদীয় আসনের প্রার্থীগণ ও আইনশৃঙ্খলা রক্ষাকারী বাহিনীসহ মাঠ প্রশাসনের কর্মকর্তাদের সাথে মতবিনিময় করেন। আইনশৃঙ্খলা রক্ষাকারী বাহিনীসহ মাঠ প্রশাসনের কর্মকর্তাদের সাথে মতবিনিময় শেষে তিনি ব্রিফিংয়ে সাংবাদিকদের উদ্দেশ্যে এসব কথা বলেন।

এসময় তিনি সাংবাদিকদের উদ্দেশ্যে বলেন, নির্বাচন প্রক্রিয়ার স্বচ্ছতা ফুটে উঠবে গণমাধ্যমের প্রচারের মধ্য দিয়ে। কারণ মিডিয়া কর্মীরাই ভোট কেন্দ্রের ভিতরে ও বাইরে থেকে সরাসরি তথ্য সংগ্রহ করতে পারবেন এবং সেটি তাৎক্ষণিকভাবে জনগণের সামনে তুলে ধরতে পারবেন। এর জন্য প্রিজাইডিং অফিসারের অনুমতির প্রয়োজন হবে না। এছাড়া, নির্বাচন প্রক্রিয়া আরো স্বচ্ছ ও গ্রহণযোগ্য করতে আমরা অ্যাপ তৈরি করেছি। এর মাধ্যমে ২ ঘণ্টা পর পর প্রতি কেন্দ্রের ভোট সংগ্রহের তথ্য আপডেট করা হবে।

চট্টগ্রামে কোনো কেন্দ্রকে ঝুঁকিপূর্ণ ঘোষণা করা হয়েছে কি না সাংবাদিকদের এ প্রশ্নের জবাবে নির্বাচন কমিশনার বলেন, কোনো ভোট কেন্দ্র ঝুঁকিপূর্ণ কি না, স্থানীয় প্রশাসনকে সে তালিকা ঠিক করতে নির্দেশ দেওয়া হয়েছে। যদি প্রয়োজন হয় সে অনুযায়ী তারা অতিরিক্ত নিরাপত্তার ব্যবস্থা গ্রহণ করবে।

প্রধান নির্বাচন কমিশনার বলেন, আমি প্রার্থীগণের সাথে মতবিনিময় করেছি। এর উদ্দেশ্য ছিল তাদের চাওয়া-পাওয়াগুলো সম্পর্কে অবগত হওয়া এবং আমাদের বক্তব্য তাদের কাছে তুলে ধরা। মতবিনিময়কালে তারা কিছু কিছু জায়গায় আইনশৃঙ্খলা পরিস্থিতি অবনতির কথা বললেও বেশিরভাগ প্রার্থী আইনশৃঙ্খলা বাহিনী এবং প্রশাসনের ভূমিকায় সন্তুষ্টি প্রকাশ করেছে। এছাড়া আমি ৬টি স্টেশন ঘুরে ভোট কারচুপি নিয়ে কিছু অভিযোগ শুনেছি। আমার মনে হয় এটি তাদের ইচ্ছাকৃত অপপ্রচার অথবা ভ্রান্ত ধারণা। যদি প্রত্যেক প্রার্থীর পোলিং এজেন্টরা ভোটের দিন সকালে স্বচ্ছ ব্যালট বাক্সগুলো খালি কি না সেটা নিশ্চিত হয়ে বাক্সগুলো বন্ধ করে এবং সর্বক্ষণ কেন্দ্রে অবস্থান করে নির্বাচন প্রক্রিয়াটি শেষ পর্যন্ত পর্যবেক্ষণ করে, কোনো কেন্দ্রে ১০ দিন আগেও যদি ব্যালট পেপার পাঠানো হয় ভোট কারচুপি করার কোনো সুযোগ নেই। এসময় তিনি প্রার্থীদের আশ^স্ত করে বলেন, এরপরও যদি কোনো জায়গায় পেশীশক্তি প্রদর্শিত হয়, তাৎক্ষণিকভাবে রিটার্নিং অফিসারকে অবগত করবেন। প্রয়োজনে সে কেন্দ্রটিতে ভোট গ্রহণ বন্ধ ঘোষণা করা হবে।

#

সুব্রত/শফি/সঞ্জীব/রফিকুল/জয়নুল/২০২৩/২০৫০ঘণ্টা

তথ্যবিবরণী                                                                                       নম্বর : ২১৫১

**ভূমি সেবা সংশ্লিষ্ট আবেদন নামঞ্জুরের কারণ অবহিত করাও ভূমি গভর্নেন্স পলিসির অংশ**

**-- ভূমি সচিব**

ঢাকা, ১১ পৌষ (২৬ ডিসেম্বর) :

ভূমি সচিব মোঃ খলিলুর রহমান বলেছেন, নামজারি ও ভূমি উন্নয়ন করসহ ভূমিসেবা সংশ্লিষ্ট কোনো নাগরিকের আবেদন নামঞ্জুর হলে আবেদনকারীকে এর কারণ অবহিত করা ভূমি গভর্নেন্স পলিসির অংশ।

আজ রাজধানীর তেজগাঁওয়ে ভূমি ভবনে অবস্থিত ভূমি সংস্কার বোর্ডের সম্মেলন কক্ষে অনুষ্ঠিত ভূমিসেবায় সুশাসন প্রতিষ্ঠার লক্ষ্যে অংশীজনের অংশগ্রহণে এক কর্মশালায় প্রধান অতিথি হিসেবে বক্তব্য রাখতে গিয়ে ভূমি সচিব এ কথা বলেন। এ সময় ভূমি সংস্কার বোর্ডের চেয়ারম্যান মোঃ আব্দুস সবুর মন্ডল উপস্থিত ছিলেন।

কর্মশালায় ভূমি ব্যবস্থাপনার অংশীজনের মধ্যে উপস্থিত ছিলেন ভূমিসেবা গ্রহণকারী নাগরিক, ভূমিসেবা প্রদানকারী মাঠ পর্যায়ের কর্মকর্তা এবং ভূমিসেবায় সহায়তাকারী প্রতিনিধি। এছাড়া ভূমি মন্ত্রণালয় এবং এর আওতাভুক্ত দপ্তর ও সংস্থার কেন্দ্রীয় পর্যায়ের কর্মকর্তাবৃন্দ উপস্থিত ছিলেন।

ভূমি সচিব বলেন, আবেদন নামঞ্জুর হলে এর কারণ জানা নাগরিক অধিকারের পর্যায়ে পড়ে। এজন্য ভূমি খাতে সুশাসন নিশ্চিত করতে আমরা পরিপত্রের মাধ্যমে মাঠ পর্যায়ে এই নির্দেশ প্রদান করেছি। আবেদন নামঞ্জুর করলে এর কারণ জানানো সংশ্লিষ্ট ভূমি কর্মকর্তার দায়িত্ব।

খলিলুর রহমান এ সময় রেজিস্ট্রিকৃত বণ্টননামার ব্যাপারে গুরুত্বারোপ করেন। তিনি বলেন, পারিবারিক সম্পদ বণ্টনের সময় বোনের সম্পদের অধিকার রক্ষার জন্য রেজিস্ট্রিকৃত বণ্টননামার বিকল্প নেই।

কর্মশালায় উপস্থিত ভূমিসেবা গ্রহীতা নাগরিকবৃন্দ ডিজিটাল ভূমিসেবা গ্রহণে তাঁদের অভিজ্ঞতার কথা জানান এবং সেবার মান বৃদ্ধির ব্যাপারে মতামত ব্যক্ত করেন। এ সময় এক ভূমি মালিক জানান, ভূমিসেবা হটলাইন ১৬১২২ কল সেন্টারে অভিযোগ দায়ের করার পর তিনি ভূমি সংশ্লিষ্ট হয়রানি থেকে প্রতিকার পান।

ভূমিসেবা প্রদানকারী মাঠ পর্যায়ের কর্মকর্তা এবং ভূমিসেবায় সহায়তাকারী প্রতিনিধিবৃন্দও সেবার মান বৃদ্ধিতে তাদের প্রস্তাব উপস্থাপন করেন।

#

নাহিয়ান/পাশা/শফি/সঞ্জীব/রেজাউল/২০২৩/২০১৮ ঘণ্টা

তথ্যবিবরণী                                                                                       নম্বর : ২১৫০

**কোনো ষড়যন্ত্রই নৌকার বিজয় ঠেকাতে পারবে না**

**-- এনামুল হক শামীম**

শরীয়তপুর, ১১ পৌষ (২৬ ডিসেম্বর) :

শরীয়তপুর-২ (নড়িয়া-সখিপুর) আসনে বাংলাদেশ আওয়ামী লীগ মনোনীত নৌকার প্রার্থী ও পানি সম্পদ উপমন্ত্রী একেএম এনামুল হক শামীম বলেছেন, ‘বঙ্গবন্ধুকন্যা শেখ হাসিনা ক্ষমতায় থাকলেই এদেশের উন্নয়ন হয়। ২০১৮ সালে নৌকার প্রার্থী হয়ে নির্বাচিত হওয়ার পর প্রধানমন্ত্রী শেখ হাসিনার বদৌলতে নড়িয়া-সখিপুরকে নদী ভাঙনের হাত থেকে রক্ষা করেছি। এই জনপদে ব্যাপক উন্নয়ন কর্মকাণ্ড করেছি। নড়িয়া-সখিপুরকে শান্তির জনপদে রূপান্তরিত করেছি। উন্নয়নে চারদিকে নৌকার বিজয়ের জোয়ার উঠে গেছে। সেই জোয়ারে ষড়যন্ত্র-চক্রান্তকারীরা ভেসে যাবে। তাদের কোনো ষড়যন্ত্রই নৌকার বিজয় ঠেকাতে পারবে না।’

আজ শরীয়তপুর-২ নির্বাচনি এলাকার নড়িয়া উপজেলার বিঝারী ও ফতেজঙ্গপুর ইউনিয়নে গণসংযোগ, প্রচারণা ও পথসভায় উপমন্ত্রী এসব কথা বলেন।

শামীম বলেন, দেশের অগ্রযাত্রা ধরে রাখতে হলে প্রধানমন্ত্রী শেখ হাসিনার নৌকা মার্কাকে বিজয়ী করতে হবে। আমরা নির্বাচনি আচরণবিধি মেনে চলব, শান্তিশৃঙ্খলা রক্ষা করব। উৎসবমুখর পরিবেশে নির্বাচন অনুষ্ঠিত হবে। সেই নির্বাচনে নৌকা বিপুল ভোটে বিজয়ী হবে।

উপমন্ত্রী আরো বলেন, বিএনপি নির্বাচন বানচাল করতে চায়। আমরা জাতির এবং বহির্বিশ্বের কাছে সুষ্ঠু নির্বাচন দেখাতে চাই। সারা পৃথিবী তাকিয়ে আছে শেখ হাসিনার দিকে। যারা অগ্নিসংযোগ করেছে তারা আজকে মাঠে নেই। তারা অন্যের কাঁধে ভর করে আছে। আপনাদের সজাগ থাকতে হবে। আপনারা কেউ নির্বাচনি আচরণবিধি ভঙ্গ করবেন না। ঐক্যবদ্ধ আওয়ামী লীগকে পরাজিত করার শক্তি কারো নেই। বিজয় আমাদের হবেই। নৌকার বিজয় হলো শেখ হাসিনার বিজয়।

এ সময় নড়িয়া উপজেলা চেয়ারম্যান একেএম ইসমাইল হক, আওয়ামী লীগের কেন্দ্রীয় বিজ্ঞান ও প্রযুক্তি বিষয়ক উপ কমিটির সদস্য জহির সিকদার, উপজেলা আওয়ামী লীগের সাধারণ সম্পাদক হাসানুজ্জামান খোকনসহ বাংলাদেশ আওয়ামী লীগ এবং এর সহযোগী সংগঠনের বিভিন্ন স্তরের নেতৃবৃন্দ উপস্থিত ছিলেন।

#

গিয়াস/পাশা/শফি/রফিকুল/রেজাউল/২০২৩/১৯৪০ ঘণ্টা

তথ্যবিবরণী                                                                                       নম্বর : ২১৪৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ১১ পৌষ (২৬ ডিসেম্বর) :

স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার  
১ দশমিক ৩৯ শতাংশ। এ সময় ৩৬০ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৯০৭ জন।

#

সুলতানা/পাশা/শফি/সঞ্জীব/রেজাউল/২০২৩/১৭৩২ ঘণ্টা

তথ্যবিবরণী                                                                                       নম্বর : ২১৪৮

**প্রধানমন্ত্রী শিল্প-সংস্কৃতির পৃষ্ঠপোষকতায় সবসময় তৎপর**

**-- সংস্কৃতি প্রতিমন্ত্রী**

ঢাকা, ১১ পৌষ (২৬ ডিসেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, প্রধানমন্ত্রী শেখ হাসিনা শিল্প-সংস্কৃতির পৃষ্ঠপোষকতায় সবসময় তৎপর। তিনি নিয়মিত শিল্পী, সাহিত্যিক, সংস্কৃতিকর্মীদের বিষয়ে খোঁজখবর রাখেন এবং তাদের পাশে থাকার চেষ্টা করেন। এর আরেকটি বড় প্রমাণ হলো করোনা মহামারিকালীন তিনি নিজস্ব তহবিল হতে ৭০ জন রিকশাচিত্র শিল্পীদের অনুদান প্রদান করেন, যা সত্যিই অভূতপূর্ব। এছাড়া ঢাকার রিকশা ও রিকশাচিত্রসহ বাংলাদেশের গুরুত্বপূর্ণ সাংস্কৃতিক ঐতিহ্যসমূহকে ইউনেস্কো’র সাংস্কৃতিক ঐতিহ্যের তালিকায় অন্তর্ভুক্তি ও স্বীকৃতি আদায়ের লক্ষ্যে তিনি নিয়মিত নির্দেশনা প্রদান করে আসছেন।

প্রতিমন্ত্রী আজ ঢাকায় বাংলা একাডেমির আবদুল করিম সাহিত্যবিশারদ মিলনায়তনে UNESCO কর্তৃক অপরিমেয় সাংস্কৃতিক ঐতিহ্যের তালিকায় ‘ঢাকার রিকশা ও রিকশাচিত্র’ অন্তর্ভুক্তি ও স্বীকৃতি প্রদান উপলক্ষ্যে বাংলা একাডেমি আয়োজিত রিকশাচিত্র শিল্পীদের সংবর্ধনা প্রদান অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, আট বছরের নিরলস শ্রম ও প্রচেষ্টার ফলে ঢাকার রিকশা ও রিকশাচিত্র অবশেষে বাংলাদেশের ৫ম সাংস্কৃতিক ঐতিহ্য হিসাবে ইউনেস্কো’র অপরিমেয় সাংস্কৃতিক ঐতিহ্যের তালিকায় অন্তর্ভুক্ত হয়েছে। গত ৬ ডিসেম্বর ২০২৩ তারিখে আফ্রিকার দেশ বতসোয়ানায় অপরিমেয় সাংস্কৃতিক ঐতিহ্য সংরক্ষণ বিষয়ক ২০০৩ কনভেনশনের ১৮তম আন্তঃরাষ্ট্রীয় পরিষদের সভায় এ বৈশ্বিক স্বীকৃতি প্রদান করা হয়। ইউনেস্কো'র গাইডলাইন অনুসরণে তৈরি করা রিকশাচিত্রের ফাইলটি অন্যতম শ্রেষ্ঠ উপস্থাপনা হিসাবেও ইউনেস্কো স্বীকৃতি দিয়েছে। সেজন্য বাংলা একাডেমি ও বাংলাদেশ দূতাবাস, ফ্রান্সকে আন্তরিক ধন্যবাদ ও কৃতজ্ঞতা জানাই। সংস্কৃতি প্রতিমন্ত্রী বলেন, রিকশাচিত্র শিল্পীরা গত ৮০ বছর ধরে বংশানুক্রমিকভাবে এ শিল্পটিকে টিকিয়ে রেখেছে। এ স্বীকৃতির মধ্য দিয়ে রিকশাচিত্র শিল্পকে টেকসইভাবে বাঁচিয়ে রাখা সম্ভব হবে মর্মে আমি মনে করি।

বাংলা একাডেমির সভাপতি বিশিষ্ট কথাসাহিত্যিক সেলিনা হোসেনের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন সংস্কৃতি বিষয়ক মন্ত্রণালয়ের সচিব খলিল আহমদ। আলোচনা করেন বাংলা একাডেমির ফোকলোর, জাদুঘর ও মহাফেজখানা বিভাগের পরিচালক ড. আমিনুর রহমান সুলতান এবং বাংলাদেশ দূতাবাস, প্যারিস, ফ্রান্সের প্রথম সচিব ওয়ালিদ বিন কাশেম। অনুষ্ঠানে স্বাগত বক্তব্য রাখেন বাংলা একাডেমির মহাপরিচালক কবি মুহম্মদ নূরুল হুদা। ধন্যবাদ জ্ঞাপন করেন বাংলা একাডেমির সচিব ড. মোঃ হাসান কবীর।

বিশেষ অতিথির বক্তব্যে সংস্কৃতি বিষয়ক মন্ত্রণালয়ের সচিব বলেন, রিকশাচিত্রে বঙ্গবন্ধু ও মুক্তিযুদ্ধকে ফুটিয়ে তুলতে হবে। একইসঙ্গে তুলে ধরতে হবে সরকারের মেগা প্রকল্প ও উন্নয়ন কর্মকাণ্ডের সার্বিক চিত্র। তিনি বলেন, এ শিল্পকে টেকসই করতে হলে রিকশা পেশাজীবী ও রিকশা চিত্রশিল্পীদের সংগঠিত করতে হবে। এজন্য আমরা ইতোমধ্যে অনেক উদ্যোগ গ্রহণ করেছি। সংস্কৃতি সচিব বলেন, ১৮ জানুয়ারি ২০২৪ তারিখ থেকে শুরু হতে যাওয়া ৪৭তম আন্তর্জাতিক কলকাতা বইমেলায় বাংলাদেশ প্যাভিলিয়নকে সাজানো হচ্ছে রিকশাচিত্র দিয়ে। বাংলা একাডেমির মাধ্যমে রিকশাচিত্র শিল্পীদের নিয়ে আর্টক্যাম্প আয়োজন করা হচ্ছে। এছাড়া ইউনেস্কো থেকে এ শিল্পের সংরক্ষণে তহবিল সংগ্রহ করা হবে।

উল্লেখ্য, রিকশাচিত্র শিল্পীদের সংবর্ধনা প্রদান অনুষ্ঠানে ১১১ জন রিকশাচিত্র শিল্পীর হাতে ১০ হাজার টাকার অনুদান, সনদপত্র ও স্মারক চাদর তুলে দেয়া হয়।

#

ফয়সল/পাশা/শফি/সঞ্জীব/রেজাউল/২০২৩/১৭৪০ ঘণ্টা

তথ্যবিবরণী নম্বর : ২১৪৭

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১১ পৌষ (২৬ ডিসেম্বর):

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

**‘হজে গমনের অনিশ্চয়তা ও বিড়ম্বনা এড়ানোর স্বার্থে আগামী ৩১ ডিসেম্বর ২০২৩ তারিখের মধ্যে হজের নিবন্ধন অথবা ২ লাখ ৫ হাজার টাকা জমা দিয়ে প্রাথমিক নিবন্ধন সম্পন্ন করে ২০২৪ সনে আপনার হজে যাওয়া নিশ্চিত করুন’ – ধর্ম বিষয়ক মন্ত্রণালয়।**

#

ফিরোজ/পাশা/শফি/সঞ্জীব/রেজাউল/২০২৩/১৬৫৩ ঘণ্টা

তথ্যবিবরণী    নম্বর: ২১৪৬

**মিয়ানমারে আন্তর্জাতিক বাণিজ্য মেলা ও বিনিয়োগ সম্মেলনে বাংলাদেশি ব্যবসা প্রতিষ্ঠানের অংশগ্রহণ**

ইয়াঙ্গুন (মিয়ানমার), ২৬ ডিসেম্বর :

মিয়ানমারের দ্বিতীয় বৃহত্তম শহর মান্ডালেইতে সম্প্রতি Mandalay Regional Chamber of Commerce & Industry (MRCCI) -এর উদ্যোগে মিয়ানমারের বাণিজ্য মন্ত্রণালয় এবং বিনিয়োগ ও বৈদেশিক অর্থনৈতিক সম্পর্ক মন্ত্রণালয়ের সহযোগিতায় একটি আন্তর্জাতিক বাণিজ্য মেলা এবং বিনিয়োগ সম্মেলন অনুষ্ঠিত হয়। সম্মেলনের উদ্দেশ্য ছিলো মিয়ানমারে দেশি-বিদেশি ব্যবসায়ের মধ্যে সংযোগ স্থাপন ও ক্ষুদ্র ও মাঝারি শিল্পের প্রসারের মাধ্যমে বিনিয়োগ বৃদ্ধি করা। মান্ডালেই দক্ষিণ-পূর্ব এশিয়ার অন্যতম প্রধান বাণিজ্য সংযোগস্থল এবং এর শিল্প ব্যবস্থা এই অঞ্চলের দেশসমূহের মধ্যে অর্থনৈতিক সহযোগিতার সহায়ক।

বাংলাদেশের চারটি কোম্পানি, ANJ APEX Consultancy Services Ltd, Roshni Myanmar Co. Ltd (RMCL), First Greenhill Logistics Ltd Ges CF Global এই মেলায় নিজেদের পণ্য ও সেবা প্রদর্শন করে। বাংলাদেশ দূতাবাসের বাণিজ্যিক কাউন্সিলর শাহেদুল আকবর খান বাংলাদেশি ব্যবসায়ীদের মেলায় অংশগ্রহণের বিষয়টি সমন্বয় করেন।

এই সম্মেলনের অংশ হিসেবে কৃষি ও গবাদিপশু বিষয়ক ফোরাম এবং পর্যটন ও জ্বালানী বিষয়ক ফোরাম অনুষ্ঠিত হয়। মিয়ানমারে বাংলাদেশের রাষ্ট্রদূত ড. মো. মনোয়ার হোসেন কৃষি ও গবাদিপশু বিষয়ক ফোরামে আমন্ত্রিত বক্তা হিসেবে বক্তব্য রাখেন। রাষ্ট্রদূত তার বক্তব্যে বাংলাদেশ ও মিয়ানমারের মধ্যে পরিপূরক কৃষিপণ্য ও কৃষি প্রযুক্তি বিনিময়ের তুলনামূলক সুবিধা তুলে ধরেন।

মলায় বাংলাদেশ, চীন, ভারত, থাইল্যান্ড, ইন্দোনেশিয়া, ভিয়েতনাম, লাওস, হংকং ও তাইওয়ানের ২৬২টি ব্যবসা ও উৎপাদন প্রতিষ্ঠানের স্টল প্রদান করে। প্রদর্শিত পণ্যের তালিকায় ছিলো খাদ্য ও ভোগ্যপণ্য, কৃষি পণ্য, Logistics & Supply Chain, বিনিয়োগ সম্ভাবনা, স্বাস্থ্যসেবা সংশ্লিষ্ট পণ্য এবং কৃষি যন্ত্রপাতি।

Mandalay Trade Fair-2023 এ বাংলাদেশের অংশগ্রহণ মিয়ানমারে বাংলাদেশের ব্যবসা-বাণিজ্যে নতুন পথ উন্মোচন করবে এবং দু’দেশের শিল্পক্ষেত্রে যোগাযোগ আরো বৃদ্ধি করবে বলে আশা করা হচ্ছে।

#

জামান/সিদ্দীক/রবি/কলি/আলী/শামীম/২০২৩/১৬০০ ঘণ্টা

তথ্যবিবরণী    নম্বর: ২১৪৫

**জনকল্যাণে প্রকল্প বাস্তবায়ন করতে হবে**

**-পরিবেশ মন্ত্রী**

ঢাকা, ১১ পৌষ (২৬ ডিসেম্বর):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, মন্ত্রণালয়ের প্রকল্পগুলো এমনভাবে বাস্তবায়ন করতে হবে যাতে দেশের জনগণের কল্যাণ এবং পরিবেশের মান উন্নত হয়। এ লক্ষ্যে সময়োপযোগী প্রকল্প গ্রহণ ও যথাসময়ে তা বাস্তবায়ন করতে হবে।

আজ মন্ত্রণালয়ের সভাকক্ষে চলতি অর্থবছরের এডিপিভুক্ত প্রকল্পসমূহের বাস্তবায়ন অগ্রগতি পর্যালোচনা সভায় সভাপতির বক্তব্যে মন্ত্রী এসব কথা বলেন। তিনি মৌলভীবাজার হতে সভায় ভার্চুয়্যালি যুক্ত হন।

মন্ত্রী বলেন, বাংলাদেশের জলবায়ু ঝুঁকিপূর্ণ উপকূলীয় ছোট দ্বীপ এবং নদীর চরে অভিযোজনের জন্য সরকারের উদ্যোগসমূহ সফল করতে হবে। শব্দদূষণ নিয়ন্ত্রণে আরো গুরুত্ব সহকারে কাজ করতে হবে। এছাড়া, সুন্দরবনসহ দেশের বন ও বন্যপ্রাণীর সুরক্ষার কাজ অব্যাহত রাখতে হবে। টেকসই বন ব্যবস্থাপনায় গুরুত্বারোপসহ দেশের সাফারি পার্কগুলোর বিদ্যমান সমস্যা সমাধানেও কাজ করতে হবে।

সভায় মন্ত্রণালয়ের সচিব ড. ফারহিনা আহমেদ, অতিরিক্ত সচিব (প্রশাসন) ইকবাল আব্দুল্লাহ হারুন, অতিরিক্ত সচিব (জলবায়ু পরিবর্তন) সঞ্জয় কুমার ভৌমিক, অতিরিক্ত সচিব (পদূনি) মোঃ মিজানুর রহমান, অতিরিক্ত সচিব (উন্নয়ন) ড. ফাহমিদা খানম, পরিবেশ অধিদপ্তরের মহাপরিচালক ড. আবদুল হামিদ এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরীসহ প্রকল্প পরিচালকগণ এবং মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

দীপংকর/জামান/রবি/রাসেল/শামীম/২০২৩/১৫১৭ ঘণ্টা

তথ্যবিবরণী                                                                                নম্বর: ২১৪৪

**২০২১ সাল থেকে বঙ্গবন্ধু শেখ মুজিব স্কলার অ্যাওয়ার্ড হিসেবে ১ কোটি ৫ লাখ টাকা প্রদান**

ঢাকা, ১১ পৌষ (২৬ ডিসেম্বর):

প্রধানমন্ত্রীর শিক্ষা সহায়তা ট্রাস্টের মাধ্যমে ২০২১থেকে ২০২৩ সাল পর্যন্ত৩৫জন শিক্ষার্থীকে   
বঙ্গবন্ধু শেখ মুজিব স্কলার অ্যাওয়ার্ড হিসেবে ১ কোটি ৫ লাখ টাকা প্রদান করা হয়েছে।

‘বঙ্গবন্ধু শেখ মুজিব স্কলার নির্বাচন ও অ্যাওয়ার্ড প্রদান নির্দেশিকা, ২০২২’ অনুযায়ী দেশের সকল সরকারি ও বেসরকারি বিশ্ববিদ্যালয়ের স্নাতকোত্তর পর্যায়ে অধ্যায়নরত ১৬টি অধিক্ষেত্রের ২২জন অনন্য মেধাবী শিক্ষার্থীকে স্বীকৃতি ও উৎসাহ প্রদানের লক্ষ্যে এ অ্যাওয়ার্ড প্রদান করা হয়ে থাকে। অ্যাওয়ার্ড প্রাপ্তদেরকে প্রধানমন্ত্রীর স্বাক্ষরিত সনদপত্র, ৩ লাখ টাকার চেক ও ক্রেস্ট প্রদান করা হয়।

উল্লেখ্য, জাতির পিতা জন্মশতবার্ষিকী উদ্‌যাপন জাতীয় কমিটি এবং জাতীয় বাস্তবায়ন কমিটি’র সিদ্ধান্ত মোতাবেক মুজিব শতবর্ষ উপলক্ষ্যে ২০২১ সাল থেকে এ অ্যাওয়ার্ড প্রদান করা হচ্ছে।

#

খায়ের/জামান/সিদ্দীক/রবি/রাসেল/সাজ্জাদ/মাসুম/২০২৩/১৩৩০ ঘণ্টা